DJ Isis

**Isis van der Wel** (Amsterdam, 29 april 1975), mei de artystenamme **DJ Isis** (oant 2006 **100% Isis**), is in Nederlânske dj en muzykprodusint. Sy wurdt sjoen as ien fan de frouljus pioniers op it mêd fan elektroanyske dûnsmuzyk yn de wrâld en as ien fan de top tsien frouljus dj's yn de Tech House. Sy is de dochter fan de boargemaster fan Rijswijk Ineke van der Wel-Markerink.

## Biografy
### Begjin fan har wurkpaad
Isis groeide op yn Goor en Warmond. Doe't sy seis jier krige sy al muzyklessen en op har sânde bespile sy ferkate ynstruminten. Mei tolve jier (1987) kocht hja har earste houseplaat en krige sy niget oan dy muzykstyl. Sy makke it vwo yn Leien net ôf en waard foltiid deejay. Fan 1992 ôf  draaide hja yn de meast ferneamde Nederlânske diskoteken, sa s de RoXY yn Amsterdam. Wilens draait DJ Isis oeral yn de wrâld yn de dance-scene, mei toernees yn Europa, Sintraal Amearika, de Feriene Steaten, Súd-Amearika, it Midden-Easten, Afrika en Aazje. Trije fan har mix-albums bedarren yn de nasjonale top 10. Yn 1995 stie sy oan de widze fan Chemistry yn Amsterdam, dêr't hja jierrenlang har eigen draaiplak hie en sa harres dien hat oan de populêrste priode fan dy club. Ein jierren ’90 organisearre Isis mei in tal kollega's eveneminten ûnder de namme *State of Bliss*. Op 29 april 2012, har 37e jierdei, hat Isis in grut feest jûn yn Paradiso yn Amsterdam, dat tagelyk foar har 20-jierrich jubileum as dj ornearre wie, mei in oersjoch fan de 20 jier yn muzyk.

### Magma en All is One
Isis van der Wel starte 2001 har eigen artystemanagement- en eveneminteproduksjeburo *Magma*. Fierders organisearret hja sûnt 2003 barrens ûnder de namme *All is One*, mei neist myzyk en in multidisiplinêre holistyske filosofy. *All is One* organisearret ûnder oaren in part fan dance-barren Mystery Land. Ald en nij fan 2008, 2009 en 2010 organisearre *All is One* it feest *Amsterdams Glorie*. Oktober 2005 rjochte sy it platelabel *All Is One* op, dat in brêge tusken techno, House, ambient en eksperimintele dance-muzyk wêze wol.

### Nachtboargemaster fan Amsterdam
Fan 2010 oant 2012 wie Isis nachtboargemaster fan Amsterdam. Isis woe de úttocht fan keunstners út de haadstêd keare troch 'mear romte te skeppen foar spontaniteit en fleksibiliteit'. In oar spearpunt wie it oanstelle wollen fan in gemeenteamtner dy him fulltime dwaande hold mei de nacht.

### Njonkenfunksjes
Yn 2009 wie Isis ambassadeur foar de frijheid foar it Nasjonaal Komitee 4 en 5 maaie. Mei in helikopter fleach se tegearre mei Ellen ten Damme it hiele lân troch foar ferskate liveoptredens. Yn 2023 organisearre se op Ruigoord in eigen fiering fan Beltane, it Keltyske fruchtberheidsfeest en yn 2024 ek fan Samhain, de Keltyske fiering (dêr't Alderheljen en Halloween út fuortkommen binne) om de deaden te betinken, dy't it begjin markearret fan de tsjusterdere helte fan it jier.

Yn 2019 is Isis beneamd ta bestjoerslid fan de Amsterdamse Kunstraad en dêr foarsitter fan de kommisje Muziek(theater). Yn 2020 is Isis dêrnjonken beneamd ta lid fan de Commissie voor Ateliers en (Woon)Werkpanden Amsterdam. Ut dizze posysjes wei advisearret sy it Amsterdamske kolleezje fan B en W.

## Diskografy
Isis & Mozes:

* *Ostara ep* (Krooks records 2018)
* *Raining from My Eyes* featuring Sandhya Sanjana (Akasha records 2019)
DJ Mix cd's:
* *100% isis* (EMI/VIRGIN/ARIOLA/BMG)
* *100% isis 2* (EMI/VIRGIN/ARIOLA/BMG)
* *Reformation* (NEWS)
* *Pulse* (yn 'e mande mei Oxfam Novib; de opbringst giet nei *Girls Power Initiative*, in projekt foar jonge froulju yn Nigeria.
Mei Piet Jan Blauw:
* *Eenhoorn* (All is One Records, 2008)
* *Ibiza Luna* (All is One Records, 2009)
* *Blandas* (All is One Records, 2009)
Isis solo:
* *Liberté* (All is One Records, 2009)
* *Liberté Remixes* (All is One Records, 2009)

## Keppelings om utens
* Offisjele webside - DJ Isis
* Offisjele webside - All is One
* Offisjele webside - Magma